बचपन में पिता ने आपकी उंगली थामी, आखिरी पड़ाव पर आप उन्हें थाम लीजिए
Father's Day 2023 Special - देश-दुनिया की कई हस्तियों ने समय-समय पर अपने बच्चों को पत्र लिखे हैं। इन पत्रों में जहां एक पिता के तौर पर उनमें अपने बच्चों की फिक्र नजर आती है,
देश-दुनिया की कई हस्तियों ने समय-समय पर अपने बच्चों को पत्र लिखे हैं। इन पत्रों में जहां एक पिता के तौर पर उनमें अपने बच्चों की फिक्र नजर आती है, वहीं वे जिंदगी जीने के तरीकों को लेकर उन्हें हिदायत भी देते दिखाई देते हैं। आज फादर्स डे पर जानिए कि इन हस्तियों ने अपने बच्चों को क्या सीख दी…
प्रकाश पादुकोण : शिकायत मत करो, जो मिला उसी से बेस्ट देने का प्रयास करो
प्रिय दीपिका, अनिशा, 
मैं तुम्हारे साथ कुछ ऐसे सबक साझा करना चाहता हूं, जो जिंदगी ने मुझे सिखाए हैं। जब मैं छोटा था, उस समय बैडमिंटन के बहुत ज्यादा कोर्ट नहीं थे। हम मैरेज हॉल में प्रैक्टिस करते थे। शादियों के मौसम में हमें कई बार महीने में 9 से 10 दिन ही खेलने को मिलते थे। मैं जब पीछे की ओर मुड़कर देखता हूं तो सबसे महत्वपूर्ण चीज यही नजर आती है कि मैंने कभी किसी बात की शिकायत नहीं की। मैं तो इसी बात से खुश था कि हमें सप्ताह में कुछ घंटे शटल को हिट करने के मौके तो मिल रहे थे। हमारी पीढ़ी के लोगों की यह खासियत थी कि किसी बात की शिकायत करने के बजाय उन्हें जो मिलता था, उसी से अपना सर्वश्रेष्ठ देने का प्रयास करते थे।
मैंने यह भी सीखा है कि चाहे गेम हो या जिंदगी, आप हमेशा नहीं जीत सकते। कभी-कभी जीतने के लिए कुछ हारना भी पड़ता है। हार व जीत जिंदगी के दो पहलू हैं। तुम्हें हार और जीत दोनों को सहज भाव से स्वीकार करना सीखना होगा।
एन.आर. नारायणमूर्ति : रहने के लिए एक ही धरती है, इसे बेहतर बनाओ 
प्रिय बेटी अक्षता,
अब जबकि तुम जिंदगी के अगले पड़ाव पर पहुंच चुकी हो, बेटी (नातिन कृष्णा) की जिम्मेदारी उठाने के साथ-साथ अपने काम पर सौ फीसदी देना तनी हुई रस्सी पर चलने के समान है। तुम भाग्यशाली हो कि तुम कुछ समय के लिए कॅरियर से ब्रेक लेकर अपने बच्चे पर ध्यान दे सकती हो, जबकि देश में हजारों-लाखों महिलाओं के पास यह विकल्प नहीं होता है। जो महिला इन तीनों जिम्मेदारियों- एक अच्छी पत्नी, बच्चों की देखरेख करने वाली मां और एक समर्थ कॅरियर- में संतुलन बनाकर चलती है, उसकी सारी दुनिया तारीफ करती है। मुझे विश्वास है कि तुम इन तीनों चीजों के साथ संतुलन बनाकर चलोगी।
कृष्णा को उसी तरह ढेर सारी कहानियां सुनाना, जैसे मैं तुम्हें सुनाता था- तुम्हारे दादाजी, तुम्हारी आंटियों, तुम्हारे अंकलों की उपलब्धियों, साहस, धैर्य की कहानियां। इससे वह अपने पूर्वजों के बारे में जानेगी और प्रेरणा लेगी।
माइकल ब्लूमबर्ग : जो कमा रहे हैं, उसे समाज को लौटाना भी आपका फर्ज 
प्रिय एम्मा एवं जियोर्जिना,
कभी-कभी मैं सोचता हूं कि काश तुम्हारे दादाजी मुझे ग्रेजुएशन पूरा करते और दुनिया में अपनी राह बनाते देख पाते तो उन्हें कितना गर्व होता। लेकिन आज यह भी सोचता हूं कि मैं कितना सौभाग्यशाली हूं, जो अपनी बेटियों को दुनिया में अपनी राह बनाते देख रहा हूं, जुनून के साथ उस राह पर आगे बढ़ते हुए देख पा रहा हूं। अपने लक्ष्य तय करके अपने बलबूते पर, अपने तरीके से उन्हें हासिल करने के लिए खुद को प्रेरित करते देखना किसी भी पिता के लिए किस्मत की ही बात होती है। मुझे लगता है कि प्रतिस्पर्धी और कुछ करने के लिए जिद्दी होना हमारे डीएनए में ही है।
यह देखना भी बहुत सुखद है कि तुम दोनों परोपकार की गतिविधियों में भी जुड़ी हों। आप जो कमा रहे हैं, उसे समाज को लौटाने से बेहतर इस दुनिया में और कुछ नहीं हो सकता। यह मैंने अपने माता-पिता से सीखा था और अब इसे तुम आगे बढ़ा रही हो। मुझे लगता है कि यह भी हमारे जीन्स में है।
अल्बर्ट आइंस्टीन : आप जो भी काम करो, उसमें आनंद आना चाहिए 
प्रिय बेटे (हैंस) अल्बर्ट,
कल मुझे तुम्हारा पत्र मिला। इससे मुझे इतनी ज्यादा खुशी मिली कि मैं तुम्हें बता नहीं सकता। मैं तुमसे यही कहूंगा कि हमें साल में कम से कम एक माह साथ में बिताना चाहिए, ताकि तुम इस बात को महसूस कर सको कि तुम्हारा एक पिता है, जो तुमसे बेपनाह मोहब्बत करता है। मुझे तुमसे यह जानकर भी बहुत खुशी मिली कि तुम्हें पियानो बजाने में आनंद मिलता है। मेरी राय में तुम्हारी उम्र के बच्चों के लिए स्कूल से भी बेहतर है पियानो बजाना और कारपेंटरी का काम करना। जो काम तुम्हें पसंद है, वह करना सबसे ज्यादा महत्वपूर्ण है।
किसी काम को सीखने का अच्छा तरीका यही है कि उसे आप इतने मजे लेकर करो कि समय का पता ही नहीं चले। मैं भी कभी-कभी अपने काम में इतना डूब जाता हूं कि दोपहर के भोजन के बारे में भूल जाता हूं। सबसे बड़ा सबक यही है कि जो भी काम करो, उसमें आनंद आना चाहिए। फिर यही तुम्हारा पैशन बन जाएगा।
अजय पीरामल : प्राथमिकताएं तय करो, किसी को जज मत करो 
प्रिय बेटी नंदिनी,
जब मैं पीछे मुड़कर देखता हूं तो पाता हूं कि निराशा और बुरा वक्त अस्थाई होते हैं। ये गुजर जाते हैं और जिंदगी फिर से आसान हो जाती है। अपनी जिंदगी के कठिन समय में मैंने सीखा है कि हमें जिंदगी में चीजों की प्राथमिकता तय करना आनी चाहिए। मैंने निर्णय लिया था कि मेरी जिंदगी में परिवार सबसे पहले रहेगा, फिर स्वास्थ्य और उसके बाद काम। मैंने सीखा है कि प्यार बिना शर्त और नि:स्वार्थ किया जाना चाहिए। यह बात उपदेश लग सकती है, लेकिन अपने प्रिय लोगों के लिए कुछ त्याग करने से हमें जो आंतरिक शांति मिलती है, उसकी कोई सीमा नहीं होती। अपने आस-पास के लोगों के प्रति सहानुभूति का भाव रखना। किसी के चेहरे से उसे जज नहीं करना। लोगों के व्यवहार के पीछे कई तरह की वजहें हो सकती हैं, जिनका कई बार हमें पता नहीं चल पाता है।
धरती पर हम सभी का समय सीमित है। लेकिन हमें एक दिन में चौबीस घंटे मिलते हैं। अगर तुम अपनी प्राथमिकताएं तय करके उनका प्रबंधन करोगी तो यह इतना पर्याप्त समय होगा कि इसमें कई काम आसानी से कर सकोगी।
और इस सीख को स्टीव जॉब्स जिंदगी भर नहीं भूल पाए...
वॉल्टर आइजैक्सन लिखित ‘स्टीव जॉब्स’ नामक बायोग्राफी में स्टीव जॉब्स एक जगह बताते हैं कि उनमें परफेक्शन को लेकर जुनून उनके पिता पॉल जॉब्स (जिन्होंने उन्हें गोद लिया था) से आया। वे इसमें एक घटना का उल्लेख करते हुए बताते हैं कि उनके पिता लकड़ी की एक अलमारी बना रहे थे। तब वे अलमारी के पिछले वाले हिस्से में भी वैसी ही अच्छी लकड़ी का इस्तेमाल कर रहे थे, जैसी कि उन्होंने अगले हिस्से में किया था। उनके पिता ने तब उनसे कहा था कि चाहे अलमारी हो या चहारदीवारी, उन्हें तैयार करते समय उनके पीछे के हिस्से की मज़बूती भी काफी मायने रखती है, भले ही वे पिछले हिस्से नजर ना आएं।
जॉब्स ने अपने पिता का यही सबक अपने सभी उत्पादों पर लागू किया। ‘नेक्स्ट’ नामक कंप्यूटर में उन्होंने यह सुनिश्चित किया कि मशीन के भीतर लगने वाले स्क्रू भी धातु की महंगी प्लेटिंग से कवर हों। ‘क्यूब' नामक कंप्यूटर के केस की भीतरी सतह पर भी मैट ब्लैक की कोटिंग करवाई, जबकि इन दोनों मामलों में ये हिस्से केवल मशीन रिपेयर करने वाले को ही दिखाई देने वाले थे। बाद में आईफोन, आईपैड में तो परफेक्शन का यह जुनून बाकी लोगों के लिए भी मिसाल बन गया।
जब अमिताभ ने पिता से सीखा- धैर्य के साथ बच्चों को सबक कैसे दें 
संघर्ष के दौर में अमिताभ बच्चन ने एक बार इतना आपा खो दिया कि उन्होंने अपने पिता हरिवंशराय बच्चन से पूछ लिया कि ‘उन्होंने उन्हें पैदा ही क्यों किया?’ अमिताभ ने इस घटना का वर्णन इस तरह से किया था, ‘एक दिन गुस्से और निराशा में आकर मैं उनके स्टडी रूम में घुसा और शायद जिंदगी में पहली बार उनसे ऊंची आवाज में कहा, आपने हमें पैदा क्यों किया?' सुबह उनके पिता कमरे में आए और उन्हें कागज का एक पुर्जा थमाकर चले गए। जब अमिताभ ने उसे खोला तो उसमें एक कविता लिखी थी, जिसका शीर्षक था: ‘नई लीक’। उसमें लिखा था :
जिंदगी और जमाने की कशमकश 
से घबराकर 
मेरे बेटे मुझसे पूछते हैं कि 
हमें पैदा क्यों किया था?
और मेरे पास इसके सिवाय 
कोई जवाब नहीं है
कि मेरे बाप ने मुझसे बिना पूछे 
मुझे पैदा किया था
और मेरे बाप को उनके बाप ने 
बिना पूछे और 
उनके बाबा को बिना पूछे उनके 
बाप ने पैदा किया था।
जिंदगी और जमाने की 
कशमकश पहले भी थी,
आज भी है, शायद ज्यादा...
कल भी होगी, शायद और ज्यादा...
तुम ही नई लीक धरना,
अपने बेटों से पूछकर उन्हें पैदा करना।